exzoeSelokhu ngiqale ama-ARV anginawo umdlandla wocansi
intatheli yesolezwe | March 20, 2020
Umbuzo: Ngiwumakoti oneminyaka ewu-26, asisenabazali nomyeni wami. Inkinga ngihlushwa wusisi womyeni wami. Ungibiza ngazo zonke izinhlamba ezikhona emhlabeni ngoba ngingabatholi abantwana. Useze wangibizela umhlangano nomndeni wonke bengitshela ukuthi angibatholi ngamabomu abantwana. Uma ngabe umyeni wami engeseka, kuthiwa ngimdlisile. Kumanje umndeni wakhe awungikhulumisi. Sesiziphilela sodwa nje okuyinto engikhathazayo ngoba angizelanga la ukuzohlukanisa umndeni. Ngenzenjani?
Kuyinto ebuhlungu ukungabatholi abantwana emshadweni. Inkinga ukuthi kunabantu abakholelwa ekutheni ukushada kuchaza ukwanda komndeni ikakhulukazi emindenini lapho abazali bengasekho khona. Kusobala ukuthi usisi womyeni wakho naye ubezitshela ukuthi ukushada kwakho kusho ukwanda komndeni. Sibona kukuhle ukuthi nike nihlale phansi nosisi ukumchazela ukuthi kwenzekani nokuthi anenzi ngabomu kodwa kade nizama ukuthola abantwana.
Kulula ukuthi abantu bacabange izinto eziningi uma bengazi ukuthi kwenzekani. Hlala phansi nabo ubazise izizathu ezenza ukuthi ningabatholi abantwana. Lokho kuzokwenza ukuthi bazwelane nani.
Sesishade iminyaka emine nomyeni wami. Okungikhathazayo kuyo yonke le minyaka ukuthi uwungoqo nangumuntu, ayiphumi nje kalula imali. Sesikulungele ukuba nabantwana kodwa le ndaba yakhe yokungoqa kangaka isiqala ukungikhathaza. Ngibona sengathi lo muzi uzobanjwa yimina ngedwa manginganakile.
Kubukeka sengathi umyeni wakho usejwayele ukwenzelwa izinto okwenza angabe esakwazi ukubamba iqhaza emshadweni. Kubalulekile ukuthi ukhulume naye ngoba akubonakali sengathi uwumuntu ongenamali kodwa uyangoqa. Mazise ukuthi uzizwa kanjani ngesenzo sakhe. Akazi ukuthi ukuba nesandla emzini wenu kwezezimali kuzokwenza uzizwe kanjani njengonkosikazi wakhe. Ungathola ukuthi ngoba useze wazijwayeza le ndlela yokwenza ubengasaboni ngisho iphutha ngokwenza kwakhe. Kuhle ukulungisa izinto manje bengakafiki abantwana.
Ngingowesilisa osemcane nosanda kuqala ukudla imishanguzo yengculazi. Seloku ngiqalile ngizizwa ngingenalo isasasa kwezocansi. Kungenzeka yini ukuthi lokhu kwenziwa ama-ARV? Sengiqala ukukhathazeka.
Ziningi izizathu ezingenza uphelelwe yisasasa kwezocansi. Kubalulekile ukuthi ngaphambi kokubonana nodokotela uqale ulungise ukudla okudlayo, uqale ukuzivocavoca nokulala okwanele kubalulekile uma uneHIV. Uma lungekho ushintsho usungabonana nodokotela wakho ukuze athole ukuthi yini imbangela yalokhu.
Ngingowelisa onabantwana ababili, abano-20 no-15 weminyaka, owashonelwa ngunkosikazi eminyakeni emithathu edlule. Sengithandana nomuntu omusha manje angazi ngizobatshela kanjani abantwana bami. Bebemthanda unina, nginovalo lokuthi ngeke bamamukele omunye umuntu. Nokuthi bazocabanga ukuthi ngangingamthandi unina. Ngenzenjani?
Ukufika komuntu omusha empilweni yabantwana akuyona into elula. Kubalulekile ukuthi ungabehli ngaphezulu abantwana ngokuthi babone sekukhona omunye umuntu endlini ngaphandle kokuhlala phansi nabo kuqala ubazise ukuze uthole ukuthi bakuphi ngokomqondo. Ukuhanjelwa umama emhlabeni akuyona into encane. Kusengenzeka ukuthi abantwana bakho abakakulungeli ukuhlangana nomama omusha. Lokhu uzokwazi uma uxoxa nabo. Bachazele ngokuthi usubona kungumqondo omuhle ukuthi kubekhona omunye umuntu ozobambisana naye ukuze nibanikeze impilo engcono. Kuhle bazibone nabo beyingxenye yale nto oyenzayo.
* Sithumele imibuzo [email protected] kuFor Better or Worse with Mo & Phindi kwiFacebook nakwi-Instagram